Diari Oficial de la Generalitat Valenciana


Sumari del DOGV 9589, del 05-05-2023 (2023/4254)

RESOLUCIÓ de 14 d'abril de 2023, de la Direcció General de Formació Professional i Ensenyaments de Règim Especial, per la qual es convoquen subvencions per a incrementar l'accés d'alumnes a determinats cicles de Formació Professional.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9589

Data del DOGV
:   05-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/4254


Data del document
:   14-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 14 d'abril de 2023, de la Direcció General de Formació Professional i Ensenyaments de Règim Especial, per la qual es convoquen subvencions per a incrementar l'accés d'alumnes a determinats cicles de Formació Professional. [2023/4254]  
La Generalitat, dins del Pla d'igualtat d'oportunitats entre homes i dones, té entre els seus objectius el de potenciar iniciatives educatives i culturals en el sistema educatiu que afavorisquen la igualtat d'oportunitats.  
Actualment en el sistema de Formació Professional existeixen determinats cicles en els quals continua sent escassa la representació de dones, tenint en compte la normativa estatal i autonòmica, per a crear un marc legal que afavorisca la igualtat efectiva entre homes i dones, tal com s'estableix en la Llei orgànica 3/2007, de 22 de març, per a la igualtat efectiva de dones i homes, així com en la Llei 9/2003, de 2 d'abril, de la Generalitat, per a la igualtat entre dones i homes, la Conselleria d'Educació, Cultura i Esport considera convenient enfortir la vinculació entre la formació i el teixit productiu en la planificació i el desenvolupament de la Formació Professional, millorant l'aprofitament de les oportunitats laborals per a homes i dones en tots els àmbits de la vida, a través de mesures concretes dirigides a eliminar qualsevol discriminació.  
De conformitat amb el que es preveu en l'article 17.1 de la Llei 38/2003, de 17 de novembre, general de subvencions, i el que es disposa en l'article 164 i següents de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, mitjançant l'Ordre 35/2022, de 15 de juny, de la consellera d'Educació, Cultura i Esport, per la qual s'estableixen les bases reguladores per a la concessió de subvencions per a incrementar l'accés d'alumnes a determinats cicles de Formació Professional (DOGV 7943, 23.12.2016) i el Pla estratègic de subvencions 2020-2023 de la Conselleria d'Educació, Cultura i Esport.  
Conforme al resolc quart de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, d'acord amb la base 18.1 de l'Ordre 35/2022, de 15 de juny, per la qual es delega en la persona titular de la direcció general amb competències en matèria de Formació Professional la facultat d'efectuar les corresponents convocatòries concordes amb les bases reguladores, i segons l'article 9 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport que recull les competències de la Direcció General de Formació Professional i Ensenyaments de Règim Especial, es dicta la següent resolució:  
  
  
Primer. Objecte i àmbit d'aplicació  
1. D'acord amb les bases reguladores aprovades mitjançant l'Ordre 35/2022, de 15 de juny, de la Conselleria d'Educació, Cultura i Esport, per la qual s'estableixen les bases reguladores per a la concessió de subvencions per a incrementar l'accés d'alumnes a determinats cicles de Formació Professional, d'ara en avant ordre de bases, l'objecte de la present resolució és convocar aquestes subvencions per al curs 2022-2023.  
2. Les subvencions que es convoquen mitjançant la present resolució s'aplicaran a les alumnes matriculades l'any acadèmic 2022-2023 en el primer curs dels cicles de Formació Professional de grau bàsic, grau mitjà, grau superior o curs d'especialització de les famílies professionals i cicles formatius, impartits en centres públics de l'àmbit territorial de la Comunitat Valenciana, que s'indiquen a continuació:  
  
a) Activitats Físiques i Esportives  
- Títol professional bàsic en Accés i Conservació en Instal·lacions Esportives  
- Tècnica superior en Condicionament Físic  
- Tècnica superior en Ensenyament i Animació Socioesportiva  
- Tècnica en Guia en el Medi Natural i de Temps Lliure  
b) Agrària  
  
- Títol professional bàsic en Agrojardineria i Composicions Florals.  
  
- Títol professional bàsic en Aprofitament Forestal  
- Títol professional bàsic en Activitats Agropecuàries  
- Tècnica en Producció Agroecològica  
- Tècnica en Aprofitament i Conservació del Medi Natural  
- Tècnica en Jardineria i Floristeria  
- Tècnica en Producció Agropecuària  
- Tècnica superior en Gestió Forestal i del Medi Natural  
- Tècnica superior en Paisatgisme i Medi Rural  
- Títol professional bàsic en Indústries Alimentàries  
- Tècnica superior en Vitivinicultura  
- Tècnica en Olis d'Oliva i Vins  
c) Comerç i Màrqueting  
- Tècnica superior en Transport i Logística  
d) Edificació i Obra Civil  
- Títol professional bàsic en Reforma i Manteniment d'Edificis  
  
- Tècnica en Construcció  
- Tècnica superior en Organització i Control d'Obres de Construcció  
- Tècnica superior en Projectes d'Obra Civil  
e) Electricitat i Electrònica:  
- Títol professional bàsic en Electricitat i Electrònica  
- Títol professional bàsic en Instal·lacions Electrotècniques i Mecànica  
- Tècnica en Instal·lacions de Telecomunicacions  
- Tècnica en Instal·lacions Elèctriques i Automàtiques  
- Tècnica superior en Automatització i Robòtica Industrial  
- Tècnica superior en Electromedicina Clínica  
- Tècnica superior en Manteniment Electrònic  
- Tècnica superior en Sistemes de Telecomunicacions i Informàtics  
  
- Tècnica superior en Sistemes Electrotècnics i Automatitzats  
- Curs Especialització en Instal·lació i Manteniment de Sistemes connectats a internet (IoT)  
- Curs Especialització en Ciberseguretat en Entorns de les Tecnologies d'Operació  
f) Energia i Aigua:  
- Tècnica en Xarxes i Estacions de Tractament d'Aigües  
- Tècnica superior en Eficiència Energètica i Energia Solar Tèrmica  
- Tècnica superior en Energies Renovables  
- Tècnica superior en Gestió de l'Aigua  
g) Fusta, Moble i Suro  
- Títol professional bàsic en Fusteria i Moble  
- Tècnica en Fusteria i Moble  
- Tècnica en Instal·lació i Moblament  
- Tècnica superior en Disseny i Moblament  
h) Fabricació Mecànica:  
- Títol professional bàsic en Fabricació d'Elements Metàl·lics  
- Títol professional bàsic en Fabricació i Muntatge  
- Tècnica en Conformació per Emmotlament de Metalls i Polímers  
- Tècnica en Mecanització  
- Tècnica en Soldadura i Caldereria  
- Tècnica superior en Construccions Metàl·liques  
- Tècnica superior en Disseny en Fabricació Mecànica  
- Tècnica superior en Programació de la Producció en Fabricació Mecànica  
- Tècnica superior en Programació de la Producció en Emmotlament de Metalls i Polímers  
- Curs Especialització en Fabricació Additiva.  
i) Hoteleria i Turisme:  
- Tècnica superior en Direcció de Serveis de Restauració  
- Tècnica en Cuina i Gastronomia.  
j) Imatge i So  
- Tècnica superior en So per a Audiovisuals i Espectacles  
- Tècnica superior en Animacions 3D, Jocs i Entorns Interactius  
  
- Tècnica en Vídeo Discjòquei i So  
k) Informàtica i Comunicacions  
- Títol professional bàsic en Informàtica d'Oficina  
- Títol professional bàsic en Informàtica i Comunicacions  
- Tècnica en Sistemes Microinformàtics i Xarxes  
- Tècnica superior en Administració de Sistemes Informàtics en Xarxa  
- Tècnica superior en Desenvolupament d'Aplicacions Multiplataforma  
- Tècnica superior en Desenvolupament d'Aplicacions Web  
- Curs Especialització en Ciberseguretat en entorns de les Tecnologies de la Informació  
- Curs Especialització en Desenvolupament de Videojocs i Realitat Virtual  
- Curs Especialització en Intel·ligència Artificial i Big Data  
l) Instal·lació i Manteniment:  
- Títol professional bàsic en Manteniment d'Habitatges  
- Tècnica en Instal·lacions de Producció de Calor  
- Tècnica en Instal·lacions Frigorífiques i de Climatització  
- Tècnica en Manteniment Electromecànic  
- Tècnica superior en Desenvolupament de Projectes d'Instal·lacions Tèrmiques i de Fluids  
- Tècnica superior en Manteniment d'Instal·lacions Tèrmiques i de Fluids  
- Tècnica superior en Mecatrònica Industrial  
- Curs Especialització en Digitalització del Manteniment Industrial  
  
- Curs Especialització en Fabricació Intel·ligent  
m) Maritimopesquera:  
- Títol professional bàsic en Activitats Maritimopesqueres  
- Tècnica en Manteniment i Control de la Maquinària de Vaixells i Embarcacions  
- Tècnica en Navegació i Pesca de Litoral  
- Tècnica en Operacions Subaquàtiques i Hiperbàriques  
n) Seguretat i Medi Ambient  
- Tècnica en Emergències i Protecció Civil  
- Tècnica superior en Coordinació d'Emergències i Protecció Civil  
  
o) Serveis Socioculturals i a la Comunitat:  
- Tècnica superior en Formació per a la Mobilitat Segura i Sostenible  
p) Transport i Manteniment de Vehicles:  
- Títol professional bàsic en Manteniment d'Embarcacions Esportives i de Recreació  
- Títol professional bàsic en Manteniment de Vehicles  
- Tècnica en Carrosseria  
- Tècnica en Conducció de Vehicles de Transport per Carretera  
- Tècnica en Electromecànica de Maquinària  
- Tècnica en Electromecànica de Vehicles Automòbils  
- Tècnica en Manteniment d'Embarcacions de Recreació  
- Tècnica en Muntatge d'Estructures i Instal·lacions de Sistemes Aeronàutics  
- Tècnica superior en Automoció  
- Tècnica superior en Manteniment Aeromecànic d'Avions amb Motor de Turbina  
- Tècnica superior en Manteniment Aeromecànic d'Helicòpters amb Motor de Turbina  
- Tècnica superior en Manteniment de Sistemes Electrònics i Aviònics en Aeronaus  
- Curs Especialització en Manteniment i Seguretat en Sistemes de Vehicles Híbrids i Elèctrics  
- Curs Especialització en Manteniment de Vehicles Híbrids i Elèctrics  
q) Tèxtil i Confecció de Pell:  
- Tècnica en Fabricació i Ennobliment de Productes Tèxtils  
r) Vidre i Ceràmica:  
- Títol professional en Vidrieria i Terrisseria  
- Tècnica en Fabricació de Productes Ceràmics  
s) Química:  
- Tècnica en Planta Química  
- Tècnica superior en Química Industrial.  
  
Segon. Beneficiàries i requisits que han de complir  
1. Podran tindre la condició de beneficiàries les dones sol·licitants matriculades per primera vegada l'any acadèmic 2022-2023 en el grup de primer curs en algun dels cicles formatius indicats en el resolc primer d'aquesta resolució.  
2. Les beneficiàries hauran de reunir els requisits següents establits en la base tercera de l'Ordre 35/2022, de 15 de juny, de la consellera d'Educació, Cultura i Esport, per la qual s'estableixen les bases reguladores per a la concessió de subvencions per a incrementar l'accés d'alumnes a determinats cicles de Formació Professional:  
- Haver estat matriculada per primera vegada en el primer curs del cicle o curs d'especialització objecte de sol·licitud de subvenció.  
- La matrícula ha de ser en un centre públic i l'any acadèmic de la convocatòria.  
- No haver perdut el dret a l'avaluació contínua, ja siga per causes imputables o alienes a la interessada, fet que s'haurà d'acreditar mitjançant el corresponent certificat expedit pel centre educatiu.  
  
- Haver superat un mínim de mòduls de primer curs la duració en còmput anual dels quals siga equivalent a 450 hores.  
Els requisits estaran complits amb anterioritat a la data de finalització del termini de presentació de sol·licituds.  
En cap cas podran obtindre la condició de beneficiàries les persones determinades en l'article 13 de la Llei 38/2003, de 17 de novembre, general de subvencions, i qualsevol altra norma aplicable en matèria de subvencions.  
- Les alumnes que hagueren estat anteriorment matriculades en algun dels cicles formatius que donen dret a la subvenció i l'hagueren abandonat o no l'hagueren superat no podran ser beneficiàries d'aquestes subvencions.  
  
Tercer. Aplicació pressupostària i import de la convocatòria  
1. Les ajudes convocades es financen amb càrrec al capítol IV de la línia pressupostària S7416000 de l'aplicació pressupostària 87.30.68.640.68, amb un import màxim de 100.000 euros.  
2. L'import global màxim de 100.000 euros es distribuirà de manera equitativa entre totes les beneficiàries, de manera que cada beneficiària rebrà una quantitat idèntica sense sobrepassar el límit màxim de 600 euros i mínim de 400 euros. El nombre màxim de beques atorgades serà de 250.  
3. La subvenció prevista en la present convocatòria serà compatible amb qualssevol altres subvencions o beques que pogueren obtindre les beneficiàries.  
  
Quart. Forma i termini de presentació de les sol·licituds  
1. La tramitació i presentació de sol·licituds s'han de realitzar per mitjans electrònics, en la plataforma de tramitació de la GVA en el procediment 14876:  
http://www.gva.es/es/inicio/procedimientos'id\_proc=14373  
Per a realitzar la tramitació electrònica, la persona sol·licitant, o el seu representant legal, pot fer servir qualsevol dels certificats admesos per la seu electrònica de la Generalitat, o mitjançant usuari i contrasenya previ registre en:   
https://clave.gob.es/clave\_home/clave.html  
2. Així mateix, les sol·licituds podran presentar-se per la persona beneficiària o representant legal segons el que preveu l'article 16 de la Llei 39/2015, d'1 d'octubre, del procediment administratiu comú de les administracions públiques.  
3. Les incidències de tramitació electrònica relacionades amb qüestions tècniques informàtiques s'atendran mitjançant el correu:   
generalitat\_en\_scp@zfu.tq  
Els dubtes relacionats amb el contingut d'aquesta convocatòria seran atesos, exclusivament, a través del correu electrònic:   
spyfftkivss@cyk.nw  
4. Qualsevol acte de notificació per part de l'Administració es durà a terme per via telemàtica, en l'adreça electrònica que figure en la sol·licitud presentada.  
5. A la sol·licitud haurà d'adjuntar-se la documentació establida en la base sisena de l'Ordre 35/2022:  
La persona interessada adjuntarà a la seua sol·licitud, degudament emplenada, la documentació següent:  
a) Justificant d'haver realitzat el tràmit d'alta o modificació de domiciliació bancària en:  
https://www.gva.es/es/inicio/procedimientos'id\_proc=22324  
En defecte d'això, certificat de titularitat de compte bancari expedit per la entitat bancària i document de domiciliació bancària segons model de la conselleria competent.  
b) Acceptació de la subvenció, o declaració responsable.  
c) Certificat expedit pel centre educatiu que acredite el requisit de no haver perdut el dret a l'avaluació contínua, ja siga per causes imputables o alienes a la interessada, segons l'annex únic d'aquesta resolució.  
  
6. El termini de presentació de les sol·licituds serà de l'1 al 28 de juliol de 2023.  
  
Cinqué. Comprovació dels requisits  
L'acreditació de la matriculació de l'alumna en el curs escolar 2022-2023 serà consultada d'ofici en l'aplicació ITACA.  
  
Sisé. Criteris de valoració de les sol·licituds  
1. El criteri de valoració únic que s'haurà de tindre en compte és el compliment dels requisits de participació en la convocatòria, relacionats en la base quarta de l'Ordre 35/2022, de 15 de juny.  
2. En cas d'excés de sol·licituds, les ajudes s'atorgaran fins a completar el nombre màxim de subvencions establides en la corresponent convocatòria per l'ordre alfabètic previst en l'article 7.1.4 de l'Ordre 18/2016, d'1 de juny, de la Conselleria d'Educació, Investigació, Cultura i Esport, per la qual es regula l'accés, l'admissió i matrícula a ensenyaments de grau mitjà i de grau superior de Formació Professional en la Comunitat Valenciana (DOGV 7797, 03.06.2016), en la seua modificació donada per la disposició final primera de l'Ordre 17/2022, de 25 de març, de la Conselleria d'Educació, Cultura i Esport, per la qual es regula l'oferta parcial dels ensenyaments dels cicles de Formació Professional Bàsica de grau mitjà i de grau superior en centres educatius públics i privats de la Comunitat Valenciana (DOGV 9309, 30.03.2022). Per al curs 2022-2023 les lletres de prioritat per a resoldre els empats són SP i PS.  
  
Seté. Procediment de resolució i notificació  
1. Vistes les sol·licituds presentades, la comissió de valoració, establida en l'article 8 de l'ordre de bases, comprovarà que reuneixen tots els requisits i elaborarà un informe que servirà de fonament perquè la Subdirecció General d'Ordenació i Planificació de Formació Professional i Ensenyaments Professionals eleve una proposta d'adjudicació de les ajudes al director general de Formació Professional i Ensenyaments de Règim Especial.  
D'acord amb la proposta formulada per la Subdirecció General d'Ordenació i Planificació de Formació Professional i Ensenyaments Professionals, el director general de Formació Professional i Ensenyaments de Règim Especial resoldrà conforme al que s'estableix en l'ordre de bases.  
2. Quan la sol·licitud no reunisca els requisits establits en la convocatòria, es requerirà la persona interessada per mitjans electrònics per a esmenar, en un termini màxim de 10 dies, les deficiències o falta de documents preceptius, amb advertiment que, si no ho fa, es considerarà que desisteix en la sol·licitud, tot això de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques.  
3. La resolució d'adjudicació i concessió de les ajudes, que posarà fi a la via administrativa, es dictarà en el termini màxim de quatre mesos a partir del dia de publicació de la convocatòria, sense perjudici de l'ampliació de terminis prevista en l'article 21 de la Llei 39/2015, d'1 d'octubre, i es publicarà en el Diari Oficial de la Generalitat Valenciana.  
  
4. L'efecte que produirà el silenci administratiu serà desestimatori de la sol·licitud de subvenció si transcorre el termini sense que es dicte ni es publique la resolució corresponent, conforme a l'article 25.5 de la Llei 38/2003, de 17 de novembre, general de subvencions, sense perjudici de l'obligació legal de l'Administració de resoldre, de conformitat amb la normativa reguladora del procediment administratiu comú de les administracions públiques.  
5. La resolució, degudament motivada, expressarà:  
a) Alumnes beneficiàries de cada centre i import de la subvenció que corresponga a cada alumna.  
b) Alumnes no beneficiàries per centre, amb especificació dels motius de l'exclusió.  
6. Les resolucions adoptades sobre les sol·licituds de subvenció posen fi a la via administrativa i contra elles podrà interposar-se recurs de reposició davant la consellera d'Educació, Cultura i Esport, en el termini d'un mes a comptar des de l'endemà de la seua publicació, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
  
Huité. Abonament de les ajudes  
Segons recull la base 11 de l'Ordre 35/2022 de 15 de juny, el pagament de les quanties s'efectuarà en un únic pagament al compte bancari que s'haja consignat en el model de domiciliació bancària aportat junt amb la sol·licitud. Haurà d'estar obert a nom de la beneficiària i, tractant-se de menors, també de la persona a qui corresponga la seua representació legal en entitats de crèdit.  
  
Nové. Obligacions de les beneficiàries i pèrdua de la subvenció  
Les beneficiàries hauran de complir les obligacions establides en la base 12 de l'Ordre 35/2022 i que són les següents:  
1. Amb caràcter general, complir les obligacions establides en l'article 14 de la Llei general de subvencions.  
2. Complir els requisits establits per a la concessió i gaudi de la subvenció. Aquests requisits han de mantindre's al llarg del curs per al qual se sol·licita.  
3. Comunicar a la direcció del centre docent en què estiga la matrícula que dona dret a la subvenció la renúncia de la subvenció concedida per deixar de complir els requisits, i en particular, l'anul·lació de matrícula.  
4. En el cas que l'inici del termini de sol·licitud siga anterior a la data de finalització de les activitats lectives, les beneficiàries hauran de:  
  
a) Superar satisfactòriament un mínim de mòduls de primer curs la duració en còmput anual dels quals siga equivalent a 450 hores.  
b) No perdre el dret a l'avaluació contínua, ja siga per causes imputables o alienes a la interessada.  
5. Cooperar amb l'Administració en les actuacions de comprovació que siga necessari per a verificar, si escau, el compliment i l'efectivitat de les condicions o els determinants de la concessió de la subvenció.  
  
6. Comunicar l'obtenció de subvencions o beques per a la mateixa finalitat, procedents de qualsevol administració o ens públic o privat nacional o internacional, a la direcció general competent en matèria de Formació Professional.  
7. Conservar els documents justificatius de l'aplicació dels imports rebuts, inclosos els documents electrònics, mentre puguen ser objecte de les actuacions de comprovació i control durant el període de temps que establisca el pla de control.  
8. Respecte a la pèrdua de la subvenció es farà el que es disposa en la base 14 de l'Ordre 35/2022:  
- L'incompliment total o parcial dels requisits exigits constituiran causa determinant de revocació de la subvenció i el seu reintegrament per part de la beneficiària. A aquest efecte, la direcció del centre comunicarà a la direcció general competent en matèria de Formació Professional qualsevol de les circumstàncies descrites.  
- La falsedat de dades o la falsificació de documents tindrà com a conseqüència la pèrdua dels drets de la sol·licitant i la corresponent devolució de la quantitat total percebuda, sense perjudici d'altres responsabilitats que pogueren derivar-se'n després de la resolució del corresponent procediment.  
- Les beneficiàries quedaran sotmeses a les responsabilitats i règim sancionador regulat en els capítols I i II del títol IV de la Llei 38/2003, i en el capítol IV del títol X de la Llei 1/2015.  
9. Les sol·licitants que es troben en qualsevol de les circumstàncies descrites anteriorment seran excloses, o tindrà com a conseqüència bé la revocació, bé pèrdua dels drets, o reintegrament de la subvenció, en els termes establits en l'Ordre 35/2022, de 15 de juny.  
  
  
  
Desé. Protecció de dades  
Les subvencions objecte de la convocatòria requereixen el tractament de dades personals de les persones sol·licitants, representants i tercers, així com dels membres de la comissió de valoració, en els següents termes:  
a) Responsable del tractament: Conselleria d'Educació, Cultura i Esport, amb domicili en l'avinguda de Campanar, 32, 46950 València, i correu electrònic gmwovnwzgevseamarojgswpu@udy.ly.  
b) Categoria i origen de les dades a tractar: dades personals identificatives, de contacte i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (d'ara en avant PAI) o a altres administracions públiques, en cas que no existisca oposició a aquesta consulta, i documentació que s'entregue per les persones sol·licitants i representants legals.  
Si la documentació presentada conté dades de terceres persones, prèviament a la comunicació d'aquestes dades a la Conselleria, les persones sol·licitants i representants legals han d'informar aquestes persones del tractament de les seues dades per part de la Conselleria, en els termes previstos en aquest article.  
c) Fins del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides seran publicades, a efecte de notificacions i d'acord amb el que es preveu en la present convocatòria, en el tauler dels centres receptors de sol·licituds, en la pàgina web de la conselleria i en el DOGV, i seran així mateix objecte de publicació, si és el cas, en el portal de transparència de la Generalitat Valenciana i en el Sistema Nacional de Publicitat de Subvencions.  
No obstant això, quedaran excloses d'aquesta publicació les subvencions concedides quan la publicació de les dades la persona beneficiària objecte de la subvenció puga ser contrària al que s'estableix en la Llei orgànica 1/1982, de 5 de maig, de protecció civil del dret a l'honor, a la intimitat personal i familiar i a la pròpia imatge, i així haja sigut previst en la seua normativa reguladora.  
En concret, no es publicaran les subvencions concedides a persones físiques quan el mateix objecte de la convocatòria proporcione informació o dades especialment protegides dels beneficiaris o relatives a les categories especials de dades relacionades en els articles 9 i 10 del Reglament General de Protecció de Dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular, quan siga víctima de violència de gènere o altres formes de violència contra la dona. En aquests casos es procedirà a anonimitzar la informació d'ofici o a instàncies de la persona interessada  
d) Destinataris de les dades: les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, Intervenció de la Generalitat i IGAE, Defensor del Poble, Síndic de Greuges, Agència Valenciana Antifrau, Delegat de Protecció de Dades i altres tercers subjectes de dret privat amb interés legítim i/o dret d'accés en el procediment. Si és el cas, les dades podran ser tractades a instàncies de la Conselleria per tercers encarregats del tractament.  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir amb la finalitat per a la qual es van recaptar i en els terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
  
h) Drets: la persona interessada pot exercitar els drets d'accés, rectificació, supressió, oposició, limitació al tractament, portabilitat i no ser objecte d'una decisió basada únicament en el tractament automatitzat, a través de les següents vies:  
- Tràmit electrònic que es pot consultar en la pàgina web de la Conselleria en el següent enllaç   
https://www.gva.es/es/inicio/procedimientos'id\_proc=19498  
- Postal: avinguda de Campanar, 32. 46961 València  
- Electrònica: gdweoozubvhxeyqkjnngzwrs@hsc.ux  
- De manera presencial a través del registre.  
L'exercici dels drets requereix la identificació inequívoca de la persona interessada o del seu representant.  
i) Dret a reclamar davant l'autoritat de control: la persona interessada pot presentar una reclamació davant l'Agència Espanyola de Protecció de Dades (https://www.aepd.es/es) si considera no atesos els seus drets o vulnerat el tractament de les seues dades personals. Prèviament pot contactar amb la Delegació de Protecció de Dades de la Generalitat Valenciana a través de ivy@fgo.jf o dirigint-se a Passeig Albereda, 16 - 46543 València.  
Més informació en   
https://ceice.gva.es/es/registre-de-tractament-de-dades.  
  
Onzé. Pla de control  
Per a la comprovació material de la realització efectiva de l'activitat, l'existència de la condició o el compliment de la finalitat, s'estableix el pla de control en els termes establits en l'article 169 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, de la manera següent:  
  
1. L'acreditació de la matriculació de l'alumna en el curs escolar 2022-2023 per primera vegada en el grup de primer d'algun dels cicles formatius detallats en l'apartat 1 de la present resolució o en un curs d'especialització i el compliment de requisits de la convocatòria seran comprovats d'ofici a través de l'aplicació de gestió educativa (ITACA, Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, a través del sistema d'informació ITACA, dels centres docents que imparteixen ensenyaments reglats no universitaris).  
  
2. Es comprovarà el compliment dels requisits i les obligacions en el 100 % de les ajudes concedides.  
  
Dotzé. Producció d'efectes  
La present resolució farà efecte des de l'endemà de la seua publicació en el Diari Oficial de la Generalitat Valenciana.  
  
De conformitat amb el que estableixen els articles 112, 123 i 124 de Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs de reposició s'ha d'interposar davant la consellera d'Educació, Cultura i Esport en el termini d'un mes a comptar des de l'endemà de la seua publicació.  
b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.  
  
València, 14 d'abril de 2023.- El director general de Formació Professional i Ensenyaments de Règim Especial (p. d. R 13.04.2022; DOGV 9328, 29.04.2022): Manuel Gomicia Giménez.  
  
  
  
ANNEX ÚNIC  
CERTIFICAT DEL CENTRE DOCENT  
  
ACREDITACIÓ DE REQUISIT DE NO HAVER PERDUT DRET A AVALUACIÓ CONTINUA  
  
Subvencions destinades a l'accés d'alumnes a determinats cicles de Formació Professional, curs 2022-2023.  
  
En virtut de la convocatòria de subvencions destinades a l'accés d'alumnes a determinats cicles de Formació Professional, de la Direcció General de Formació Professional i Ensenyament de Règim Especial, curs 2022-2023, en qualitat de director/a del centre docent \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ amb codi \_\_\_\_\_\_\_\_\_\_\_\_, en el qual l'alumna està matriculada en aquest curs certifica que:  
  
L'alumna Sra. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb número de NIA \_\_\_\_\_\_\_\_\_\_\_\_\_\_\_\_\_\_\_\_, no ha perdut el dret a l'avaluació contínua, ja siga per causes imputables o alienes a la interessada.  
  
El que certifica als efectes oportuns  
  
  
Data i signatura digital